<classify> TAASISI ya Kuzuia na Kupambana na Rushwa Takukuru, imefanikiwa kurejesha Sh 255,598,194 walizodhulumiwa wakulima wa ufuta, huku ikiapa kufa na watuhumiwa 99 wa vyama 31 vya msingi vya ushirika AMCOS.Tayari viongozi hao wamekamatwa kwa tuhuma za kiwango hicho cha fedha ambacho ni takribani mara tatu ya kiwango kilichobainika awali baada ya kuhojiwa na kukubali kulipa kabla ya mwishoni mwa mwaka huu.Ninapenda wananchi wajue kuwa zoezi hili ni endelevu na halitokoma mpaka tuhakikishe wakulima wote wamelipwa stahili zao kwa mujibu wa sheria, alisema Kaimu Mkurugenzi Mkuu wa Taasisi ya Kuzuia na Kupambana na Rushwa Tanzania Takukuru, Brigedia Jenerali John Mbungo.Brigedia Jenerali Mbungo alisema hayo juzi wakati akizungumza na waandishi wa habari mjini Lindi kuhusu utekelezaji wa maagizo ya Rais John Magufuli waliohujumu wakulima wa ufuta na korosho.Katika taarifa yake iliyopatikana jijini Dar es Salaam, alisema Takukuru haina utani katika kazi hiyo na wanaendelea na kazi ya kutambua, kuzipiga picha na kukamata mali za viongozi wa AMCOS zinazodaiwa kama dhamana ya madeni wanayodaiwa.Endapo viongozi hao watashindwa kukamilisha malipo ya madeni wanayodaiwa kwa wakati kama walivyoahidi kwa maandishi wao wenyewe kwa hiari yao basi mali husika zitataifishwa kwa mujibu wa sheria ili wakulima wa ufuta wapewe fedha zao, alisema.Alisema tayari Sh 255,598,194.00 zimeshaanza kugawiwa kwa walengwa ambao ni wakulima wa ufuta kupitia kwa Robert Nsunza ambaye ni Mrajisi Msaidizi wa Mkoa wa Lindi chini ya usimamizi na uangalizi wa Takukuru.Alisema viongozi wote wa vyama vya ushirika vinavyodaiwa na wakulima viwalipe wakulima hao haraka iwezekanavyo kabla ya Takukuru haijawafikia. Aliwataka wananchi wananchi wenye ushahidi wa dhuluma iliyofanywa kwa wakulima wa ufuta ama kwa yeye mwenyewe kudhulumiwa au kuhujumiwa kwa namna yoyote ile katika biashara hiyo, wasisite kufika katika ofisi za Takukuru zinazopatikana katika mikoa na wilaya zote nchi nzima au kupiga simu kutuma ujumbe mfupi kupitia namba 113 ili hatua stahiki zichukuliwe haraka iwezekanavyo.  <topic>: KITAIFA 